મીનીએ છટકવાનો પ્રયાસ કર્યો પણ તેના પુષ્કળ આશ્ચર્ય વચ્ચે તેની આસપાસની બધી વસ્તુઓ અદૃશ્ય થઇ ગઈ. તેણે જોયું તો તેની આસપાસ બધે રૂપેરી ધુમ્મસ હતું. થોડીવારમાં એ ધુમ્મસ સાફ થઇ ગયું અને મીનીએ આંખો પટપટાવીને ચારે તરફ જોયું. તે એક નાનકડા ગામમાં આવી ગઈ હતી. તેણે ગામમાં આમ-તેમ નાનાં-નાનાં મકાનો જોયાં. કેટલાંક નાનાં, પાતળા, ભાવહીન ચહેરા ધરાવતા પ્રાણીઓ પાતળા પગ પર ચારે તરફ દોડાદોડી કરતા હતા. તેમનાં ઊંચા, તીણા અવાજો તથા તેમનો વિચિત્ર દેખાવ મીનીને જરા પણ ગમતો ન હતો.